b'\n_START_ARTICLE_\nAlexandru Lupeanu Melin\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaentr-o familie de meseria\xc8\x99i. P\xc4\x83r\xc4\x83se\xc8\x99te satul natal pentru a urma \xc8\x99coala primar\xc4\x83 \xc3\xaen satul Ciuci, unde bunicul s\xc4\x83u din partea mamei, Ioan Olariu, era preot greco-catolic. P\xc3\xa2n\xc4\x83 \xc3\xaen anul 1898 a urmat acolo cele 5 clase primare. Urmeaz\xc4\x83 prima clas\xc4\x83 gimnazial\xc4\x83 la Blaj, la Liceul de B\xc4\x83ie\xc8\x9bi, \xc3\xaen anul \xc8\x99colar 1898-1900 dup\xc4\x83 care pleac\xc4\x83 la Sibiu. Fiind bolnav \xc3\xaentrerupe studiile dup\xc4\x83 care se \xc3\xaentoarce la Blaj tot \xc3\xaen clasa I la acela\xc8\x99i liceu unde \xc3\xae\xc8\x99i ia Bacalaureatul \xc3\xaen anul 1907. Este admis la Seminarul din Blaj \xc3\xaen anul 1907 fiind trimis \xc3\xaen acela\xc8\x99i an la Oradea unde trebuia s\xc4\x83 studieze limba latin\xc4\x83. Datorit\xc4\x83  scrierilor sale a devenit, indesirabil pentru maghiari, \xc8\x99i se \xc3\xaentoarce la Blaj, (1908) unde \xc3\xae\xc8\x99i  termin\xc4\x83 studiile teologice, fiind ales  pre\xc8\x99edintele Societ\xc4\x83\xc8\x9bii de lectur\xc4\x83 a studen\xc8\x9bilor teologi Inocen\xc8\x9biu Micu-Klein. Ca student teolog \xc3\xaen perioada 1909-1910 face dou\xc4\x83 c\xc4\x83l\xc4\x83torii \xc3\xaen Vechiul Regat ajung\xc3\xa2nd s\xc4\x83 participe la cursurile Universit\xc4\x83\xc8\x9bii de var\xc4\x83 de la V\xc4\x83lenii de Munte sub conducerea lui Nicolae Iorga. Particip\xc3\xa2nd la Blaj la serb\xc4\x83rilor Astrei \xc3\xaen anul 1911 i-a cunoscut personal pe George Co\xc8\x99buc, \xc8\x98tefan Octavian Iosif \xc8\x99i Ion Luca Caragiale. Conform Protocolului Ordina\xc8\x9bilor \xc3\xaen Arhidieceza Greco-Catolic\xc4\x83 de Alba Iulia 1869-1948, prime\xc8\x99te tunsura la 7 aprilie 1910 prin punerea m\xc3\xa2inilor mitropolitului Victor Mihaly de Ap\xc8\x99a urm\xc3\xa2nd ca \xc3\xaen 1911 s\xc4\x83 fie propus de c\xc4\x83tre Alexandru Nicolescu s\xc4\x83 primeasc\xc4\x83 parohia Tulghe\xc8\x99 dup\xc4\x83 cum m\xc4\x83rturisea \xc3\xaensu\xc8\x99i Alexandru Lupeanu \xc3\xaen 1911, "era s\xc4\x83 fiu trimis preot \xc3\xaen comuna Tulge\xc8\x99"._NEWLINE_Parcursul scolastic a lui Alexandru Lupeanu se definitiveaz\xc4\x83 \xc3\xaen dou\xc4\x83 mari centre universitare\xc2\xa0: Budapesta \xc8\x99i Cluj. \xc3\x8en intervalul 1911-1914, ajunge s\xc4\x83 studieze la Facultatea de Filosofie din Budapesta (\xc3\xaentre anii 1911-1912,  semestrul I,  1912-1913 semestrul II, 1913-1914), specializarea istorie \xc8\x99i pedagogie unde a fost ales pre\xc8\x99edinte al Societ\xc4\x83\xc8\x9bii Petru Maior, \xc8\x99i la Facultatea de Filosofie, Limbi \xc8\x99i Istorie de la Universitatea Ferencz Jozsef din Cluj unde a beneficiat de o burs\xc4\x83 Alexandru \xc8\x98terca \xc8\x98ulu\xc8\x9biu (intervalul 1911-1912- semestrul II, 1912-1913, semestrul I-II). \xc3\x8en toamna anului 1916, la interven\xc8\x9bia profesorului Ioan Ra\xc8\x9biu, a fost numit profesor de limba \xc8\x99i literatura rom\xc3\xa2n\xc4\x83 \xc8\x99i istorie la Liceul de Fete din Blaj, func\xc8\x9bii pe care le-a de\xc8\x9binut p\xc3\xa2n\xc4\x83 \xc3\xaen 1937. Ca profesor \xc8\x99i director al Liceului de fete \xc3\xaentre 1929-1937, Al. Lupeanu s-a impus prin h\xc4\x83rnicie, seriozitate, autoritate \xc8\x99i ini\xc8\x9biativ\xc4\x83, fiind \xc3\xaenzestrat cu calit\xc4\x83\xc8\x9bi deosebite. A adus carierii de dasc\xc4\x83l devotament sincer, \xc8\x99tiin\xc8\x9b\xc4\x83 \xc8\x99i prestigiu. A fost o podoab\xc4\x83 a lumii \xc8\x99colare \xc8\x99i un pasionat cercet\xc4\x83tor al trecutului Blajului, pe care \xc8\x99i-l dorea re\xc3\xaenviat. A avut o deosebit\xc4\x83 iubire pentru Blaj dup\xc4\x83 cum el \xc3\xaensu\xc8\x99i m\xc4\x83rturisea: am pre\xc8\x9buit Blajul istoric, \xc8\x99i l-am venerat cu ardoare. A fost directorul Bibliotecii Centrale din Blaj, \xc3\xaentre 1919-1927, \xc3\xaentocmind un prim regulament al Bibliotecii Centrale Arhidiecezane. \xc3\x8en cei peste 30 de ani de activitate publicistic\xc4\x83 a scris multe \xc8\x99i variate articole, c\xc4\x83r\xc8\x9bi de popularizare, a \xc8\x9binut conferin\xc8\x9be \xc3\xaen cadrul Astrei \xc8\x99i a colaborat la mai toate revistele \xc8\x99i ziarele ce ap\xc4\x83reau \xc3\xaen Transilvania. \xc8\x98i-a \xc3\xaenceput activitatea ziaristic\xc4\x83 \xc3\xaenc\xc4\x83 de pe b\xc4\x83ncile liceului. Trimite la revista literar\xc4\x83 R\xc4\x83va\xc8\x99ul (1906) de la Cluj prima lui schi\xc8\x9b\xc4\x83: Jalea p\xc4\x83durarului \xc8\x99i pentru a nu fi deconspirat \xc3\xae\xc8\x99i alege un nou nume: Melin care \xc3\xael va p\xc4\x83stra pentru tot restul vie\xc8\x9bii. Tot aici trimite \xc3\xaen 1906 schi\xc8\x9ba \xc3\x8embl\xc4\x83titul. \xc3\x8en decursul anilor a folosit urm\xc4\x83toarele pseudonime Melin, A. Melin, Al, Sandu Popii, Dasc\xc4\x83lul Sandu, A. Sandu, I. T\xc3\xa2rnav\xc4\x83, Sandu Logof\xc4\x83t, Ion Gr\xc4\x83unte, Nic. Sec\xc4\x83\xc8\x99anu. A fost membru al Societ\xc4\x83\xc8\x9bii Scriitorilor Rom\xc3\xa2ni din Bucure\xc8\x99ti (din 30 aprilie 1923 fiind cooptat cu ocazia vizitei la Blaj a scriitorilor Liviu Rebreanu, Ion Minulescu etc), membru \xc8\x99i vicepre\xc8\x99edinte al Sindicatului Presei Rom\xc3\xa2ne din Ardeal \xc8\x99i Banat, membru \xc3\xaen Comitetul Central al Astrei, membru \xc3\xaen Sec\xc8\x9biunea literar\xc4\x83 a Astrei (membru pe via\xc8\x9b\xc4\x83 din 3 ianuarie 1931), pre\xc8\x99edinte al Desp\xc4\x83r\xc8\x9b\xc4\x83m\xc3\xa2ntului Astrei Blaj, (organizator al jubileului de 75 de ani al Astrei \xc8\x99i al jubileului de 200 ani ai ora\xc8\x99ului Blaj), membru corespondent al Comisiunii Monumentelor Istorice (10 ianuarie 1923) etc. Evocator al trecutului rom\xc3\xa2nilor de pe plaiurile T\xc3\xa2rnavelor, distins c\xc4\x83rturar \xc8\x99i \xc3\xaendrum\xc4\x83tor al tineretului, o via\xc8\x9b\xc4\x83 \xc3\xaentreag\xc4\x83 \xc3\xaenchinat\xc4\x83 lumin\xc4\x83rii neamului s\xc4\x83u, prin vorb\xc4\x83, prin fapt\xc4\x83 \xc8\x99i prin scris, Al. Lupeanu-Melin a l\xc4\x83sat pilda unei vie\xc8\x9bi puse \xc3\xaen slujba \xc8\x99colii \xc8\x99i culturii rom\xc3\xa2ne\xc8\x99ti._NEWLINE_\xc3\x8empreun\xc4\x83 cu colegul \xc8\x99i prietenul s\xc4\x83u, Iuliu Maior, a \xc3\xaentemeiat \xc3\xaen 1919 gazeta Unirea Poporului din Blaj, al c\xc4\x83rui director a fost (1919-1937) fiind \xc3\xaen acela\xc8\x99i timp \xc8\x99i membru \xc3\xaen comitetul de redac\xc8\x9bie al revistei Cultura Cre\xc8\x99tin\xc4\x83 din Blaj. A descoperit \xc8\x99i \xc3\xaen 1927 a tip\xc4\x83rit, par\xc8\x9bial (162 de piese), manuscrisul de C\xc3\xa2nt\xc4\x83ri \xc8\x99i strig\xc4\x83turi rom\xc3\xa2ne\xc8\x99ti al lui Nicolae Pauletti, colec\xc8\x9bia de folclor rom\xc3\xa2nesc din 1838 - De pe Seca\xc8\x99 - reeditat integral, \xc3\xaen 1962, de folcloristul Ion Mu\xc8\x99lea. _NEWLINE_Pentru merite deosebite a fost decorat cu mai multe ordine \xc8\x99i medalii: ofi\xc8\x9ber al ordinului Coroana Rom\xc3\xa2niei (18 aprilie 1930), cavaler al Ordinului Coroana Rom\xc3\xa2niei (6 iulie 1933), medalia \xe2\x80\x9eR\xc4\x83splata Muncii pentru \xc3\x8env\xc4\x83\xc8\x9b\xc4\x83m\xc3\xa2nt\xe2\x80\x9d cl. I\xe2\x80\x9d (1931) \xc8\x99i ofi\xc8\x9ber al ordinului Ferdinand I (8 iunie 1935). _NEWLINE_Dup\xc4\x83 o boal\xc4\x83 lung\xc4\x83 \xc8\x99i chinuitoare, s-a stins la v\xc3\xa2rsta de 50 de ani la Cluj, joi 7 octombrie 1937. A fost \xc3\xaenmorm\xc3\xa2ntat s\xc3\xa2mb\xc4\x83t\xc4\x83 9 octombrie \xc3\xaen cimitirul ora\xc8\x99ului Blaj, unde i s-a ridicat \xc3\xaen 1941 un monument din partea cititorilor gazetei Unirea.\n_START_SECTION_\nVaria\n_START_PARAGRAPH_\nA mai avut un frate, Octavian Lupeanu, hirotonit preot la 3 octombrie 1912 de c\xc4\x83tre episcopul Vasile Hossu. Octavian Lupeanu a activat ca preot la S\xc4\x83c\xc4\x83r\xc3\xa2mb \xc8\x99i profesor la Aiud, fiind \xc8\x99i directorul Liceului Titu Maiorescu \xc3\xaen perioada interbelic\xc4\x83. \xc3\x8en perioada 1937-1938 a fost directorul Gimnaziului mixt din Ocna Mure\xc8\x99. A murit la mai pu\xc8\x9bin de un an de la moartea fratelui s\xc4\x83u Alexandru, fiind \xc3\xaenmorm\xc3\xa2ntat la Ocna Mure\xc8\x99.\n_START_SECTION_\nStudii \xc8\x99i articole\n_START_PARAGRAPH_\nActivitatea ziaristic\xc4\x83 \xc8\x99i-a \xc3\xaenceput-o \xc3\xaen 1906 la revista R\xc4\x83va\xc8\x99ul din Cluj, semn\xc3\xa2nd cu pseudonimul A. Melin, apoi public\xc4\x83 \xc3\xaen Comoara satelor; Gazeta Transilvaniei (Bra\xc8\x99ov), Tribuna (Arad), Solia satelor (Cluj), Cos\xc3\xa2nzeana (Or\xc4\x83\xc8\x99tie), Ramuri (Craiova), Foaia Scolastic\xc4\x83, Cultura cre\xc8\x99tin\xc4\x83, Unirea \xc8\x99i Unirea Poporului Blaj  (aceasta din urm\xc4\x83 a \xc3\xaentemeiat-o \xc3\xaempreun\xc4\x83 cu colegul \xc8\x99i prietenul s\xc4\x83u, Iuliu Maior, \xc3\xaen 1919), Luceaf\xc4\x83rul (Sibiu), Revista politic\xc4\x83 \xc8\x99i literar\xc4\x83 (Blaj), Convorbiri literare (Bucure\xc8\x99ti), Societatea de m\xc3\xa2ine (Cluj), Boabe de gr\xc3\xa2u (Oradea), Cele Trei Cri\xc8\x99uri (Oradea), Blajul (Blaj), Sem\xc4\x83n\xc4\x83torul, Patria (Cluj), Adev\xc4\x83rul (Bucure\xc8\x99ti), Amicul tinerimii (Bucure\xc8\x99ti), Cuv\xc3\xa2ntul, (Bucure\xc8\x99ti), Convorbiri literare, Cos\xc3\xa2nzeana, Dacia, (Bucure\xc8\x99ti), Drapelul (Lugoj), Foaia poporului rom\xc3\xa2n; Rom\xc3\xa2nul, (Arad); Ardealul (Bucure\xc8\x99ti), Poporul Rom\xc3\xa2n (Budapesta), Spre Lumin\xc4\x83 (Ia\xc8\x99i), Libertatea (Or\xc4\x83\xc8\x99tie) etc.'